text: Fodbold: Smilene er tilbage i Horsens
  29 april 2013 kl. 05.24
  Det lysner i AC Horsens, der har fået fire point i to kampe. Samtidig er en række spillere på vej tilbage.
  AC Horsens er vendt tilbage til noget, der ligner tidligere tiders styrke på det helt rigtige tidspunkt.
  Østjyderne sikrede sig søndag sit fjerde point på to kampe med en 1-0-sejr over Randers FC. Og næsten lige så vigtigt, så er holdet efterhånden ved at være fri af skader.
  For fire uger siden måtte træner Johnny Mølby på grund af skader undvære profiler som Martin Retov, Mads Agesen, Jude Nworuh, Ken Fagerberg, Janus Drachmann og Lasse Kryger. Samtidig havde Martin Spelmann karantæne. De er alle med igen eller på vej tilbage:
  - Det pynter på vores trup, at spillere er begyndt at komme tilbage fra skader, siger Johnny Mølby.
  - Det betyder sindssygt meget. De her kampe er så tætte, at de hold, der har noget at skyde med fra bænken til sidst, let kan stå som sejrherre i sidste ende i stedet for at få en uafgjort, mener Horsens-træneren.
  Han og AC Horsens mangler fire kampe. De tre sidste mod de direkte konkurrenter i bunden, Sønderjyske, Silkeborg IF og Brøndby IF.
  - Vi har ikke et let program - slet ikke. Men vi har et godt program, fordi vi skal møde vores direkte modstandere, siger Johnny Mølby.
  Trods mere tyngde på pointkontoen og klarmeldte spillere, regner han ikke med en hurtig afgørelse på nedrykningskampen:
  - Det kan let ske, at det bliver afgjort på sidste spilledag, det her, siger Johnny Mølby.
  I den kamp møder AC Horsens Brøndby på hjemmebane.
  